**Echinocțiul fără primăvară**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cine-a curbat planeta asta verde

De nu mai știi ce anotimp e-afară?

Când trebuia să fie primăvară,

Magnolia din geam să mă dezmierde,

Plouă cu fulgi albaștri prin secară

Și-n anotimpul nostru nu mai crede

Nici liliacul alb... parcă se vede

Cerneala din condei, puțin amară,

Mai speră totuși să-nflorești spre seară

Cum candela de Sfânta Înviere,

Să-mi pâlpâie carminul prin artere

La fel ca pe canicula din vară.

- Se-anunță-ntârzieri prin gări de parcă

Am fi pierduţi pe iceberguri înalte,

Ziua de ieri şi toate celelalte

N-ar trebui nicicând să-şi mai întoarcă

Suflarea peste geamul tău, să-ţi lase

Flori îngheţate pe reverul mâinii,

Dar poate prima zi a săptămânii

Te va-nveli-ntr-o boare de mătase

Atât de caldă-ncât vei da uitării

Atingerea acelor mâini de gheaţă.

Mă mulţumesc să-ţi las de dimineaţă

Un cuib de cer sub strașina-nserării.

Ioan Grigoraș Liliana Trif